text: 3000 vil til rejsegilde på Lego House
  05 oktober 2015 kl. 08.52
  Ikke færre end 3000 har købt billetter til rejsegildet på Lego House i Billunds bymidte på torsdag.
  Har du ikke fået fat i en billet, så er der fri adgang til pladsen foran Den Jyske Sparekasse i Billund. Her kan alle kl. 15 og 17 torsdag høre historien om Lego House fra bl.a. Lego-ejer Kjeld Kirk Kristiansens og adm. direktør Jørgen Vig Knudstorps egen mund.
  - Vi glæder os til rejsegildet og fejre Lego House sammen Billunds borgere og Lego-ansatte. Rejsegildet bliver også en forsmag på, hvad byens butikker og Lego House får ud af at samarbejde om en begivenhed,  siger Jesper Vilstrup, der er leder af Lego House.
  Lego House bliver et oplevelsescenter midt i Billund, hvor børn og fans i alle aldre aktivt skal bruge hænder og hoved, mens de oplever Lego-klodsens uendelige muligheder. Det bliver et sted, hvor gæsterne tilbydes en aktiv og sjov såvel som lærerig og inspirerende oplevelse baseret på alt det, som Legp-legen har at byde på.
  